b'\n_START_ARTICLE_\nOptiolaina\n_START_PARAGRAPH_\nOptiolaina on osakeyhti\xc3\xb6n liikkeeseen laskema joukkovelkakirjalaina, merkint\xc3\xa4oikeuslaina, johon liittyy optiotodistuksia. Merkitsij\xc3\xa4t saavat lainan p\xc3\xa4\xc3\xa4oman ja koron takaisinmaksun lis\xc3\xa4ksi oikeuden merkit\xc3\xa4 yhti\xc3\xb6n osakkeita tiettyyn hintaan tiettyin\xc3\xa4 aikoina. P\xc3\xb6rssiss\xc3\xa4 optiolaina noteerataan sek\xc3\xa4 optiotodistusten kanssa ett\xc3\xa4 ilman niit\xc3\xa4._NEWLINE_Optiolainat tulivat Suomeen 1980-luvun kasinotalousvuosina. Suomen p\xc3\xb6rssihistorian ensimm\xc3\xa4inen optiolaina oli Skop-rahoituksen optiolaina vuonna 1986. Optiolainaa mainostettiin sanoilla \xe2\x80\x9dvarma perustuotto, tilaisuus kurssivoittoihin, riskitt\xc3\xb6m\xc3\xa4sti!\xe2\x80\x9d. Optiolainoista tuli nopeasti suosittuja. Esimerkiksi Tampellan optiolainaa ehdittiin myyd\xc3\xa4 162 sekuntia. Muita suosittuja optiolainoja 1987 olivat SP-sijoituksen, Amerin ja Leipurien Tukun lainat. Nokian optiolainasta 1987 sai parhaimmillaan 100\xc2\xa0% voiton.'